HŽ serija 2132
HŽ serija 2132 je serija dizelsko-hidrauličnih lokomotiva Hrvatskih željeznica. Proizvedene su u tvornici Đuro Đaković prema licenci austrijske tvrtke Jenbach. Radi se o manevarskim lokomotivama koje su se počele proizvoditi 1969. godine, a u Jugoslavenskim željeznicama imale su oznaku JŽ 732. Namijenjene su za lagano manevriranje i za rad na industrijskim kolosijecima. Lokomotiva je dizajnirana na bazi ranije manevarske lokomotive HŽ 2131 (JŽ 731), a povećana joj je vučna snaga i masa.

Godine 1971., 1972., 1983. i 1996. ove lokomotive doživjele su izvjesnu doradbu radi poboljšavanja radnih uvjeta. Na taj način nastale su podserije 2132-000, 2132-100 i 2132-200. Podserija 2132-100 i podserija 2132-200. imaju jednaku masu, jednaku snagu, jednaki prijenosnik i jednaku vučnu karakteristiku. Postoji i podserija 2132-300, koja je modernizirana i rekonstruirana u tvrtki TŽV Gredelj d.o.o.

Tehničke karakteristike
Graditelj: Đuro Đaković, Slavonski Brod 
Godina izgradnje: 1969. - 1970. 
Raspored osovina: C
Broj osovina: 3
Tip dizelskog motora: dvotaktni JW 600 (podserija 000), četverotaktni Pielstick 6PA4V 184 VG, (podserije 100 i 200) 
Instalirana snaga: 
 motor JW 600:  441 kW 
 motor Pielstick 6PA4V 184 VG: 441 kW
Vrsta prijenosa: dizelsko-hidraulična
Maksimalna brzina: 30/60 km/h  (manevarska služba/vozna služba)
Masa: 44 t 
Duljina preko odbojnika: 10.500 mm 
 Širina: 3136 mm

Upravljačnica je tako smještena da omogućuje dobar pogled u oba smjera vožnje. Na prednjoj stijeni nalazi se jedan centralni upravljački stol sa dva mjesta za upravljanje lokomotivom.

Izvori
 Ivan Švaljek, Tomislav Kožulj, Miljenko Bošnjak: Tehničko-eksploatacijski pokazatelji i značajke vučnih vozila Hrvatskih željeznica, Zagreb, 2003.
 Tehničke karakteristike vučnih vozila, stranica Hrvatskih željeznica
 zeljeznice.net, hrvatski internet portal željezničke tematike  
 Modernizacija i rekonstrukcija lokomotive serije 2 132 300 

Lokomotive
Željeznički promet u Hrvatskoj